[Video] Vrou en seun by Polokwane-vulstasie aangevalSkermgreep uit die video Jeanette Densem (58) en haar seun Tony (28) wat uit Zimbabwe na Suid-Afrika gekom het om ŉ nuwe begin in die land te maak, is Vrydagoggend met ŉ panga by ŉ vulstasie in Polokwane aangeval. Die aanvallers het ook R10 000 gebuit, die laaste geld wat Densem en haar seun gehad het. Densem het Saterdag aan Maroela Media gesê hulle is tans by die departement van binnelandse sake om moontlik paspoorte te bekom. Sy en Tony was met die bus uit Bulawayo na Suid-Afrika op pad toe die bus omstreeks 03:00 in Polokwane stilgehou het. Die busbestuurder het vir haar gesê hulle is die enigste twee wat in Polokwane wil afklim, en hy sal hulle in die middestad aflaai. “Ek ken glad nie Polokwane nie. Ek het gedink as dit die middestad is, dan sal daar mense en beweging wees, maar dit was doodstil by die vulstasie waar hy ons afgelaai het,” het Densem verduidelik. “Ek het by die kiosk vir die mense gevra of ons dalk ŉ taxi kan kry en ŉ ouerige man het vir ons gesê hy sal dit vir ons reël. Ek het gedink ons kan hom vertrou, omdat hy ŉ ouer man is.” Volgens haar het twee mans in ŉ ongemerkte voertuig by hulle stilgehou en hulle in die motor ingeboender en die deure gesluit. “Hulle het met ons begin rondry, en gesê hulle sal ons na goedkoop akkommodasie neem. Na ŉ ruk het ek gevra hulle moet ons eerder aflaai, want ek hou nie van die rondryery nie. Hulle het ons gelukkig by ŉ vulstasie afgelaai en gesê ons moet tot ligdag daar wag tot ŉ taxi ons kan kom haal.” Sy verduidelik hulle het ook eers oor die bedrag gestry wat hulle moet betaal vir die rondryery. Sy het uiteindelik vir hulle R210 gegee uit ŉ beursie wat sy om haar middel gedra het. Die R10 000 kontant was ook in die beursie. Kort daarna het twee mans haar en haar seun aangeval. “Hulle het ons met die panga geslaan. Die aanval hou nog ŉ paar minute lank aan – wat nie op die video te sien is nie. Ons was in die donker en hulle het ons in die pad gestamp en my seun geskop en my ook met die panga oor my rug geslaan.” Die personeel van die vulstasie het gevlug. ŉ Ambulans en veiligheidsbeamptes het opgedaag en haar en haar seun behandel. “Die aanvallers het toe egter reeds gevlug,” het sy verduidelik. Sy en haar seun is na ŉ hospitaal geneem en is Vrydagmiddag omstreeks middagete ontslaan. Die personeel by Jacaranda Lodge in Polokwane het hulle oor Jeanette en Tony ontferm en vir hulle Vrydagaand gratis akkommodasie aangebied. “Die vrou het gesê ons kan selfs tot Maandag bly as dit moet. Sy het vanoggend vir ons joghurt en ander goed gebring om te eet.” Densem verduidelik haar broer woon in die Verenigde Koninkryk en hy het haar laat weet dat hy hulle sal kan help as hulle tot in Suid-Afrika kan kom. “Hy wou ons glad nie in Zimbabwe help nie, want dit sou nutteloos wees om daar te probeer reëlings tref.” Haar pa is in Zimbabwe oorlede nadat die regering drie van sy plase onteien het. Sy en Tony woon ongeveer 20 km buite Bulawayo. “Mens kan dit nie eintlik ŉ huis noem nie. Ons het nie ŉ motor nie en ons het ook nie eers ŉ geiser nie. Ons maak water warm op ŉ houtvuur buite die huis. Ons sal nou soontoe moet terugkeer.” Tony het ŉ tydelike pos gehad om sweiswerk te doen. “Hulle het vir hom gesê hulle sal hom permanent aanstel, maar toe het hulle sy salaris gehalveer. Dis baie moeilik om werk te kry in Zimbabwe – dis gewoonlik ver uit die dorp en mens het nie vervoer nie.” Maroela Media wag vir terugvoer van die polisie. WAARSKUWING: Die video kan kinders en sensitiewe kykers ontstel.